Roboti će jednoga dana zameniti vojnike
Američke oružane snage se nadaju da će roboti jednoga dana početi da zamenjuju vojnike u opasnim situacijama.
Desetine istraživačkih grupa učestvuju na konkursu koji je objavio Pentagon za izgradnju robotskog pustinjskog vozila. Konkurs pod nazivom ”Veliki izazov“ raspisan je prošle godine kako bi podstakao istraživanja u oblasti robotske kontrole terenskog vozila bez vozača. Ove godine, istraživači i inženjeri iz cele Amerike takmičiće se u izgradnji vozila koje bi trebalo bez ikakve ljudske kontrole da predje pustinjsku stazu dugu 280 kilometara. Jedan od onih koji se nadaju da će osvojiti nagradu od 2 miliona dolara je Devradž Sandu, učenik naučnotehnološke gimnazije ”Tomas Džeferson,“ u Virdžiniji. On kaže da ”Veliki izazov“ otvara sve moguće nove šanse van učionice: ”U školi, neko radi na robotu koji pronalazi i vraća tenis loptice. Za to dobija jednu kameru i mali merač udaljenosti i mora da koristi Lego kocke i male štampane pločice. Ovde, konstruišemo čitavo terensko vozilo koje mora da izbegava prepreke pri brzini od 40 kilometara na sat.“ Uz pomoć mentorskog programa Sandu je dobio mesto u timu istraživačko-razvojne kompanije Ensko, u Virdžiniji. On i još četvoro učenika iz njegovog razreda pišu softver za kontrolu kretanja vozila, koje koristi laserske sisteme za otkrivanje i zaobilaženje prepreka na putu: ”Mnogo znači za nečije samopouzdanje kada možete da kažete: za sledeći sastanak uradiću to i to. Osećaj da vas profesionalni programeri tretiraju kao sebi ravnog veoma je prijatan.“ Vodja tima kompanije Ensko, Geri Kar, kaže da konkurs Pentagona pruža snažan podsticaj novim vrstama istraživanja: ”Mislim da im je želja da se što više ljudi uključi u razvoj autonomnih vozila, da razvija nestandardne tehnologije, koje ne mogu da se nabave gotove. Nadamo se da ćemo biti jedna od onih kompanija kojima će se ljudi obraćati u budućnosti.“ Geri Kar kaže da ”Veliki izazov“ pomaže njegovoj kompaniji da istražuje nove tehnologije i otkriva nove poslovne mogućnosti. Jedan železničko-transportni konzorcijum već je tražio od Enskoa da preradi svoje prošlogodišnje takmičarsko vozilo za korišćenje na šinama. On kaže da vozilo nazvano ”Dejvid“ nije savladalo pustinjsku stazu, ali da se pokazalo dobro na šinama, kao robot za pronalaženje potencijalnih kvarova i prepreka na koloseku. Tim kompanije Ensko se ipak nada da će na ovogodišnjem takmičenju, u oktobru, njegovo robotsko vozilo uspeti da savlada i pustinjsku stazu.